Diit 128
Puɔ̱th akɛ ciëŋ mi ŋäth ji̱kɛ Kuoth
(Dit mi la kiɛtkɛ ɛ nɛy tin la wä kä Jɛ-ru-tha-lɛm mi wäkɛ ti̱em runä la̱t thi̱n)
1
Puɔ̱th akɛ ram mi luth Kuoth Nhial,
kä kääp luëëkɛ.
2
Bi cam ni min ci la̱t kɛ tetdu,
bɛ gɔaa kɛ ji̱ kä bi lɔcdu
tɛɛth kɛ jɛ.
3
Kä bi ciekdu ce̱tnikɛ jiath
mi kuiir dɛykɛ cieŋdu,
kä bi gaatku ce̱tnikɛ kar jiaath
Ɔ-lip gekä tokädu.
4
Ɛn nɛmɛ ba jɛn puɔ̱th in ba
poth ram mi luth Kuoth Nhial.
5
Ɛ Kuoth Nhial poth yɛ kä Dha-yɔn.
Kä bia gɔɔy Jɛ-ru-tha-lɛm
nɛn kɛ pek teekädun kɛɛliw.
6
Bia tëk ɛ bia gaat gankun nɛn.
Ɛ mal te kä I-thɛ-rɛl!
